CELEX: 32020D1220
Language: fi
Date: 2020-08-21 00:00:00
Title: Komission täytäntöönpanopäätös (EU) 2020/1220, annettu 21 päivänä elokuuta 2020, ehdotetun eurooppalaisen kansalaisaloitteen ”Oikeus hoitoon” rekisteröinnistä (tiedoksiannettu numerolla C(2020) 5705) (Ainoastaan englanninkielinen teksti on todistusvoimainen)

26.8.2020   
               
               
                  FI
               
               
                  Euroopan unionin virallinen lehti
               
               
                  L 277/18
               
            
         KOMISSION TÄYTÄNTÖÖNPANOPÄÄTÖS (EU) 2020/1220,
         annettu 21 päivänä elokuuta 2020,
         ehdotetun eurooppalaisen kansalaisaloitteen ”Oikeus hoitoon” rekisteröinnistä
         
            
               (tiedoksiannettu numerolla C(2020) 5705)
            
         
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eurooppalaisesta kansalaisaloitteesta 17 päivänä huhtikuuta 2019 annetun Euroopan parlamentin ja neuvoston asetuksen (EU) 2019/788 (1) ja erityisesti sen 6 artiklan,
         sekä katsoo seuraavaa:
         
                     (1)
                  
                  
                     Komissiolle toimitettiin 4 päivänä heinäkuuta 2020 pyyntö ehdotetun eurooppalaisen kansalaisaloitteen ”Oikeus hoitoon” rekisteröimisestä.
                  
               
                     (2)
                  
                  
                     Ehdotetun kansalaisaloitteen tavoitteena on [1] varmistaa, että teollis- ja tekijänoikeudet, esimerkiksi patentit, eivät vaaranna mahdollisten tulevien covid-19-rokotteiden ja -hoitojen saatavuutta; [2] varmistaa, ettei tietojen yksinoikeutta ja kaupallista yksinoikeutta koskeva EU:n lainsäädäntö rajoita jäsenvaltioiden määräämien pakkolisenssien välitöntä hyödyntämistä; [3] asettaa EU-rahoituksen saajille oikeudellisia velvoitteita jakaa teknologia- tai patenttipoolissa tietämys, henkinen omaisuus ja data, joka koskee covid-19:n kannalta merkityksellistä terveysteknologiaa; [4] asettaa EU-rahoituksen saajille oikeudellisia velvoitteita, jotka liittyvät julkisia rahoitusosuuksia ja tuotantokustannuksia koskevaan avoimuuteen, ja ottaa käyttöön saatavuutta ja kohtuuhintaisuutta koskevia lausekkeita ja yksinoikeudettomia lisenssejä.
                  
               
                     (3)
                  
                  
                     Hakemuksen liitteessä on lisätietoja ehdotetun eurooppalaisen kansalaisaloitteen aiheesta, tavoitteista ja taustasta. Järjestäjäryhmä kehottaa unionia erityisesti asettamaan kansanterveyden yksityisten voittojen edelle ja tekemään pandemiaa torjuvista rokotteista ja hoidoista globaalin julkishyödykkeen, joka on vapaasti kaikkien saatavilla.
                  
               
                     (4)
                  
                  
                     Siltä osin kuin on kyse ehdotetun kansalaisaloitteen kahdesta ensimmäisestä tavoitteesta, komissiolla on Euroopan unionin toiminnasta tehdyn sopimuksen, jäljempänä ’SEUT-sopimus’, 114 artiklan nojalla toimivalta ehdottaa sisämarkkinoiden toteuttamista ja toimintaa koskevaa unionin säädöstä jäsenvaltioiden lakien, asetusten ja hallinnollisten määräysten lähentämiseksi.
                  
               
                     (5)
                  
                  
                     Siltä osin kuin on kyse ehdotetun kansalaisaloitteen kahdesta viimeisestä tavoitteesta, komissiolla on SEUT-sopimuksen 168 artiklan 5 kohdan nojalla toimivalta ehdottaa perussopimusten soveltamiseksi unionin säädöstä, jonka tarkoitus on kansanterveyden suojeleminen ja parantaminen, ja SEUT-sopimuksen 182 artiklan nojalla, luettuna yhdessä 183 artiklan kanssa, toimivalta ehdottaa tutkimustoimia osana unionin monivuotista puiteohjelmaa.
                  
               
                     (6)
                  
                  
                     Näin ollen mikään ehdotetun kansalaisaloitteen osista ei selvästi ylitä komission toimivaltaa tehdä ehdotus unionin säädökseksi perussopimusten soveltamiseksi.
                  
               
                     (7)
                  
                  
                     Järjestäjäryhmä on antanut riittävän näytön siitä, että asetuksen (EU) 2019/788 5 artiklan 1 ja 2 kohdassa säädetyt vaatimukset täyttyvät, ja on nimennyt yhteyshenkilöt kyseisen asetuksen 5 artiklan 3 kohdan ensimmäisen alakohdan mukaisesti.
                  
               
                     (8)
                  
                  
                     Ehdotettu kansalaisaloite ei ole selvästi oikeuden väärinkäyttöä, aiheeton tai tehty haitantekotarkoituksessa, eikä se ole myöskään selvästi Euroopan unionista tehdyn sopimuksen 2 artiklassa esitettyjen unionin arvojen eikä Euroopan unionin perusoikeuskirjaan kirjattujen oikeuksien vastainen.
                  
               
                     (9)
                  
                  
                     Ehdotettu kansalaisaloite ”Oikeus hoitoon” olisi näistä syistä rekisteröitävä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Rekisteröidään ehdotettu eurooppalainen kansalaisaloite ”Oikeus hoitoon”.
         
         
            2 artikla
            Tämä päätös on osoitettu eurooppalaisen kansalaisaloitteen ”Oikeus hoitoon” järjestäjäryhmälle, jota edustavat ja jonka yhteyshenkilöinä toimivat Anne DELESPAUL ja Sara Anna MURAWSKI.
         
         
            Tehty Brysselissä 21 päivänä elokuuta 2020.
            
               
                  Komission puolesta
               
               Věra JOUROVÁ
               
                  Varapuheenjohtaja
               
            
         
         
            (1)  EUVL L 130, 17.5.2019, s. 55.